b'\n_START_ARTICLE_\nKrka (podjetje)\n_START_SECTION_\nDejavnost in izdelki\n_START_PARAGRAPH_\nTemelj Krkinega poslovanja je farmacevtskokemijska dejavnost. Osrednja skupina izdelkov so zdravila na recept, ki predstavljajo 82,6\xc2\xa0% prodaje skupine Krka. Po obsegu prodaje sledijo izdelki brez recepta z 9,4\xc2\xa0% in veterinarski izdelki s 5\xc2\xa0%.  Dejavnost podjetja dopolnjujejo zdravili\xc5\xa1koturisti\xc4\x8dne storitve Term Krka z 2,8\xc2\xa0%.\n_START_SECTION_\nZdravila na recept\n_START_PARAGRAPH_\nKrkine klju\xc4\x8dne terapevtske skupine so zdravila za zdravljenje bolezni srca in \xc5\xbeilja, zdravila za bolezni prebavil in presnove ter zdravila za bolezni osrednjega \xc5\xbeiv\xc4\x8devja, zdravila za sistemsko zdravljenje oku\xc5\xbeb, zdravila za bolezni krvi in krvotvornih organov, zdravila za bolezni se\xc4\x8dil in zdravila za zdravljenje dihal._NEWLINE_Med zdravila za zdravljenje sr\xc4\x8dno-\xc5\xbeilnih bolezni spadajo zdravila za zdravljenje zvi\xc5\xa1anega krvnega tlaka (zaviralci ACE enalapril, perindopril; sartani losartan, valsartan, telmisartan),  zdravila za zdravljenje zvi\xc5\xa1anega holesterola (simvastatin, atorvastatin, rosuvastatin), zdravilo za prepre\xc4\x8devanje krvnih strdkov (klopidogrel) in druga._NEWLINE_Zdravila za zdravljenje bolezni prebavil in presnove vklju\xc4\x8dujejo zaviralce protonske \xc4\x8drpalke za zdravljenje razjed in refluksa (lansoprazol, pantoprazol, esomeprazol)._NEWLINE_V skupini zdravil za zdravljenje bolezni osrednjega \xc5\xbeiv\xc4\x8devja Krka proizvaja antidepresive (venlafaksin), antipsihotike (olanzapin, kvetiapin) in zdravila za zdravljenje Parkinsonove in Alzheimerjeve bolezni._NEWLINE_Indikacijsko podro\xc4\x8dje so tudi protimikrobna zdravila (klaritromicin). Krka ima v svoji paleti \xc5\xa1e analgetike, zdravila za zdravljenje bolezni dihal, benigne hiperplazije prostate in sladkorne bolezni tipa 2.\n_START_SECTION_\nIzdelki brez recepta\n_START_PARAGRAPH_\nKrkini izdelki brez recepta so namenjeni prepre\xc4\x8devanju bolezni in zdravljenju la\xc5\xbejih bolezenskih te\xc5\xbeav, ki ne zahtevajo zdravni\xc5\xa1ke oskrbe.\n_START_SECTION_\nVeterinarski izdelki\n_START_PARAGRAPH_\nKrkini veterinarski  izdelki po terapevtskih skupinah so zdravila za sistemsko zdravljenje oku\xc5\xbeb, antiparazitiki in insekticidi, zdravila za bolezni prebavil in presnove, antiseptiki in dezinficienti. V zadnjem \xc4\x8dasu pa Krka vse ve\xc4\x8d pozornosti namenja izdelkom za ljubiteljske \xc5\xbeivali.\n_START_SECTION_\nZdravili\xc5\xa1ko turisti\xc4\x8dne storitve\n_START_PARAGRAPH_\nKrka svojo osnovno dejavnost dopolnjuje z zdravili\xc5\xa1koturisti\xc4\x8dnimi storitvami h\xc4\x8derinske dru\xc5\xbebe Terme Krka. Ta zdru\xc5\xbeuje zdravili\xc5\xa1\xc4\x8da v Dolenjskih Toplicah in \xc5\xa0marje\xc5\xa1kih Toplicah, obmorski center Talaso Strunjan, Hotele Oto\xc4\x8dec s hotelom v edinem slovenskem gradu na reki ter poslovni hotel Krka. Osnovna dejavnost Term Krka je medicinska rehabilitacija po boleznih srca in \xc5\xbeilja, dihal in gibal.\n_START_SECTION_\nTrgi in poslovna mre\xc5\xbea\n_START_PARAGRAPH_\nKrka je mednarodno podjetje, ki ve\xc4\x8d kot 93\xc2\xa0% izdelkov proda v ve\xc4\x8d kot 70 dr\xc5\xbeavah po vsem svetu. Na najpomembnej\xc5\xa1ih trgih ima lastna podjetja in predstavni\xc5\xa1tva, v Ruski federaciji, na Poljskem, Hrva\xc5\xa1kem in v Nem\xc4\x8diji pa tudi lastne proizvodne zmogljivosti. _NEWLINE_Krkini najve\xc4\x8dji trgi so v regiji Vzhodna Evropa, kjer ustvarijo 30,7\xc2\xa0% celotne prodaje, s 24\xc2\xa0% celotne prodaje sledijo trgi regije Srednja Evropa in s 22,6\xc2\xa0% celotne prodaje trgi regije Zahodna Evropa. Na \xc4\x8dezmorskih tr\xc5\xbei\xc5\xa1\xc4\x8dih ustvarijo 3,1\xc2\xa0% celotne prodaje. Krka svoje izdelke tr\xc5\xbei tudi v Afriki, na Arabskem polotoku in Daljnem vzhodu. V regiji Jugovzhodna Evropa ustvari 12,7\xc2\xa0% celotne prodaje. V Sloveniji je prodala 6,9\xc2\xa0% svojih izdelkov in storitev.\n_START_SECTION_\nRazvoj in raziskave\n_START_PARAGRAPH_\nKrka razvija inovativna generi\xc4\x8dna zdravila, to so generi\xc4\x8dna zdravila z dodano vrednostjo, ki so plod lastnega znanja. Svoje izdelke tr\xc5\xbei pod lastnimi blagovnimi znamkami. V letu 2017 je registrirala 23 novih izdelkov v 46 farmacevtskih oblikah in jakostih. V razli\xc4\x8dnih dr\xc5\xbeavah je za razli\xc4\x8dne izdelke na novo pridobila 555 registracij. _NEWLINE_Ponudbo nenehno dopolnjuje z novimi zdravili. Z inovativnimi metodami, najsodobnej\xc5\xa1imi tehnolo\xc5\xa1kimi postopki in inovativnimi re\xc5\xa1itvami izdeluje zdravila iz \xc5\xbee znanih u\xc4\x8dinkovin. V Krkina generi\xc4\x8dna zdravila so ve\xc4\x8dinoma vgrajene u\xc4\x8dinkovine, ki so bile pridobljene z lastnimi postopki biosinteze in kemijske sinteze. _NEWLINE_Rezultate razvoja na klju\xc4\x8dnih podro\xc4\x8djih Krka \xc5\xa1\xc4\x8diti s patentnimi prijavami.\n_START_SECTION_\nKakovost\n_START_PARAGRAPH_\nKrkina proizvodnja poteka v skladu z mednarodnimi proizvodnimi in farmacevtskimi standardi, ki jih vklju\xc4\x8dujejo celotni cikel izdelka od razvoja, proizvodnje, kontrole in zagotavljanja kakovosti do distribucije in skladi\xc5\xa1\xc4\x8denja. _NEWLINE_Leta 1974 je Krka uspe\xc5\xa1no prestala prvo in\xc5\xa1pekcijo ameri\xc5\xa1kega Urada za hrano in zdravila (Food and Drug Administration, FDA). Ob stalnem nadgrajevanju zahtev dobre proizvodne prakse (dobra proizvodna praksa, GMP) in ostalih dobrih praks (GXP) je dopolnjevala sistem vodenja kakovosti, ki je prerasel v integrirani sistem vodenja (ISV). V ta sistem so bili postopoma vklju\xc4\x8deni \xc5\xa1e naslednji sistemi: leta 1996 ISO 9001, leta 2000 Odgovorno ravnanje (RC), leta  2001 ISO 14001, leta 2004 HACCP, leta  2005 OHSAS 18001 in leta 2007 ISO 27001. _NEWLINE_Kredibilnost vsakega sistema posebej in integriranega sistema vodenja kot celote v Krki potrjujejo s certifikati, pridobljenimi pri zunanjih neodvisnih in\xc5\xa1titucijah. _NEWLINE_Eden izmed Krkinih klju\xc4\x8dnih ciljev je biti odli\xc4\x8den na vseh podro\xc4\x8djih delovanja, zato je integrirani sistem vodenja nadgradila z upo\xc5\xa1tevanjem na\xc4\x8del modela odli\xc4\x8dnosti Evropske fundacije za kakovost (European Foundation for Quality Management, EFQM).\n_START_SECTION_\nZgodovina\n_START_PARAGRAPH_\nKrka se je razvila na podlagi ve\xc4\x8dstoletnega lekarni\xc5\xa1kega izro\xc4\x8dila. \xc5\xbde v 12. in 13. stoletju so se v okolici Novega mesta za samostanskimi zidovi za\xc4\x8deli pojavljati zametki dana\xc5\xa1njih lekarn. \xc5\xbde v 15. stoletju je bila samostanska lekarna tudi v Novem mestu. Prvo de\xc5\xbeelno lekarno je Novo mesto dobilo leta 1570, vodil pa jo je lekarni\xc5\xa1ki pomo\xc4\x8dnik Peter Klaus, ki je podporo za ustanovitev dobil pri de\xc5\xbeelnih stanovih. Lekarna je delovala nepretrgoma 380 let do leta 1950, ko je bila podr\xc5\xbeavljena in preimenovana v Mestno lekarno Novo mesto. Na pobudo Borisa Andrijani\xc4\x8da mag. farm., takratnega upravnika novome\xc5\xa1ke mestne lekarne, je bil leta 1954 ustanovljen Farmacevtski laboratorij Krka, ki je v za\xc4\x8detku zaposloval le devet delavcev. Laboratorij je \xc5\xbee dve leti pozneje prerasel v tovarno zdravil. Krka je prva zdravila registrirala na doma\xc4\x8dem trgu, \xc5\xbee v \xc5\xa1estdesetih letih pa je za\xc4\x8dela prodirati na tuje trge. V tem obdobju je svojo ponudbo dopolnjevala z licen\xc4\x8dnimi izdelki, konec sedemdesetih pa pridobila prve registracije FDA za proizvodnjo antibiotikov._NEWLINE_Krka se je v za\xc4\x8detku osemdesetih usmerila v razvoj lastnih generi\xc4\x8dnih izdelkov z dodano vrednostjo. _NEWLINE_Ves ta \xc4\x8das je intenzivno pove\xc4\x8devala proizvodne zmogljivosti in vlagala v razvojno-raziskovalno dejavnost. V osemdesetih je za\xc4\x8dela \xc5\xa1iriti mednarodno marketin\xc5\xa1ko mre\xc5\xbeo in pomembno okrepila svoj polo\xc5\xbeaj na evropskih trgih. _NEWLINE_Leta 1997 je Krka z uvrstitvijo delnic na Ljubljansko borzo postala delni\xc5\xa1ka dru\xc5\xbeba. V letu 2007 je v tujini kupila prvo podjetje. Danes se Krka uvr\xc5\xa1\xc4\x8da med vodilna generi\xc4\x8dna farmacevtska podjetja v svetu.'